Aliquid novi: *Giraffa camelopardalis*
"**Semper aliquid novi affert Africa**" est versio Latina adagii quod Graece saeculo IV a.C.n. relatum est.

Adagium Graecum
---------------

Scriptores Graeci duo hanc locutionem tanquam proverbium saeculo IV nobis transmittunt: originem anteriorem nescimus. Anaxilas enim comicus in fabula *Hyacintho*, apud Athenaei *Deipnosophistas* citato, haec: ἡ μουσικὴ δ´ ὥσπερ Λιβύη, πρὸς τῶν θεῶν, αἰεί τι καινὸν κατ´ ἐνιαυτὸν τίκτει θηρίον ("Musica, ita me dii ament, ut Libya est, Novam semper feram quotannis parit"). Eodem aevo Aristoteles in *Historia animalium* haec: καὶ λέγεται δέ τις παροιμία, ὅτι ἀεὶ Λιβύη φέρει τι καινόν ("Et proverbium circumfertur semper aliquid novi afferre Africam"). Aristoteles eandem fere rem in libro *De generatione animalium* aliis verbis repetivit.

Versio Latina
-------------

Latine primus Plinius maior rettulit his verbis: "... unde etiam vulgare Graeciae dictum **semper aliquid novi Africam adferre**."

Recentius Polydorus Vergilius in *libello Proverbiorum* anno 1498 "Semper aliquid novi affert Affrica" (sic) e Plinio repetivit, oratione obliqua in directam conversa. Post duos annos Erasmus in *Adagiorum collectanea* (Lutetiae, 1500) enumeravit, his verbis: "Semper Africa novi aliquid apportat".

Versio recens **Ex Africa semper aliquid novi** primum fortasse a K. F. W. Wander in opere cuius titulus est *Deutsches Sprichwörter-Lexikon* anno 1863 divulgata est.

Versio Francogallica
--------------------

Rabelaesus idem proverbium Francogallice convertit in fabula *Gargantua*. In editione prima anno 1534 divulgata sic legitur: *... comme assez sçavez que Africque aporte tousjours quelque chose de nouveau*.

Usus recentior
--------------

Karen Blixen scriptrix Danica anno 1915, ex Africa Orientali Germanica nuper reversa, poëma titulo *Ex Africa* composuit, adagio Latino iam bene cognito alludens. Qua re inspiratus editor Anglicus operis eius celebrioris (quod Danice *Den afrikanske farm* appellaverat) *Out of Africa* anno 1937 intitulavit. Pellicula recentius ex hoc opere accommodata eundem titulum habet.

Notae
-----

1. 1 2  Polydorus Vergilius, *Proverbiorum libellus* [1498] (quaere "Affrica" in editione 1503 apud *Google Books*) (taliter 1506)
2. ↑  Anaxilas, *Hyacinthus* fr. 27 (R. Kassel, C. Austin, edd. *Poetae comici Graeci* vol. 2 [1991] p. 292) apud Athenaei *Deipnosophistas* 623e; Versio Graeca Dalechampii
3. ↑  Aristoteles, *Historia animalium* 606b20 (lib. 8 cap. 28); versio Latina Scaligeri
4. ↑  Plinius, *Naturalis historia* 8.42
5. ↑  Desiderius Erasmus Roterodamus, *Adagia* (1508)
6. ↑  K. F. W. Wander, *Deutsches Sprichwörter-Lexikon* (Lipsiae, 1863-1868) vol. 1 p. 43
7. ↑  Franciscus Rabelaesus, *Gargantua* cap. 15
8. ↑  Osceola (i.e. Karen Blixen), "Ex Africa" in *Tilskueren* (1925)
9. ↑  Sophie Wennerscheid, "Karen Blixen, *Out of Africa* (1937)" in Martina Wagner-Egelhaaf, ed. *Handbook of Autobiography / Autofiction* (Berolini: De Gruyter, 2019) pp. 1794-1805 (Paginae selectae apud *Google Books*)

Bibliographia
-------------

* Harvey M. Feinberg, Joseph B. Solodow, "Out of Africa" in *Journal of African History* vol. 43 (2002) pp. 255-261 JSTOR
* Italo Ronca, "Ex Africa semper aliquid noui: The ever surprising vicissitudes of a pre-Aristotelian proverb" in *Latomus* vol. 53 (1994) pp. 570-593 JSTOR
* A. V. van Stekelenburg, "Ex Africa semper aliquid novi: a proverb's pedigree" in *Akroterion* vol. 33 (1988) pp. 114-120; eadem res alibi